Jaro Nurmela (kuvassa oikealla) kertoo toimittajalle, että hän aikoo pysyä miehikkäläläisenä.

Jaro Nurmela (kuvassa oikealla) kertoo toimittajalle, että hän aikoo pysyä miehikkäläläisenä. Juha Korhonen / Yle

Mistä on kyse? Miehikkälä houkuttelee nuoria aikuisia kuntaan maksamalla avustusta ensiasunnon ostoon tai rakentamiseen

Jaro Nurmela pitää saamaansa neljän tuhannen euron avustusta kannustavana ja positiivisena asiana

Miehikkälän kunnanjohtaja Arto Ylönen sanoo, että kunnan valttikortteja ovat tulevaisuudessa hyvä asumisympäristö ja lähipalvelut

Navakka tuuli ja pakkanen pyyhkivät Miehikkälän kuntakeskuksen raittia.

Itärajan pinnassa sijaitsevan pikkukunnan palvelut terveyskeskuksesta kunnanvirastoon sekä ruokakauppa ja apteekki ovat lähellä toisiaan. Rajavartijana työskentelevä 23-vuotias Jaro Nurmela ei haikaile syntymäseudultaan pois.

– Olen ikäni asunut täällä ja aion viihtyä jatkossakin. Ihmiset ovat ystävällisiä ja tulemme hyvin juttuun keskenämme, Nurmela toteaa.

Noin kahdentuhannen asukkaan kunta on silti törmännyt monen pienen maalaiskunnan haasteeseen. Väki ikääntyy ja vähenee.

Ihmiset ovat ystävällisiä ja tulemme hyvin juttuun keskenämme. Jaro Nurmela

Miehikkälä onkin ryhtynyt maksamaan 4 000 euron bonusta nuorille aikuisille, jotka ostavat ensiasunnon tai rakentavat kuntaan talon.

Tänä vuonna avustus myönnettiin neljälle ihmiselle. Jaro Nurmela oli yksi onnekkaista.

– Se on positiivista ja kannustaa asunnon ostamiseen tai rakentamiseen. Saamani raha menee varmaan talon rakennukseen ja remontointiin. Loput sitten laskujen maksuun, jos jää yli.

Liikuntapalveluissa kehitettävää

Nuorten poismuutto Miehikkälästä on tuttu ilmiö myös Nurmelalle, sillä hänen koulukavereistaan noin puolet on lähtenyt muualle.

– Opiskelumahdollisuuksien takia poismuuttoa tapahtuu, mutta kyllä paluumuuttoakin on aika paljon opiskeluiden jälkeen, jos vain töitä löytää.

Pienen kunnan työtilanteessa voi tapahtua nopeitakin muutoksia. Lokakuun työttömyysmääristä suli kolmannes pois viime vuoteen verrattuna.

– Työmahdollisuuksia on löytynyt hyvin. Miehikkälässä ja lähialueilla on minun mielestäni monipuolisesti työtä, tuumii Nurmela.

Mitä puutteita kotikunnassa on?

– Parantaisin liikuntapalveluita. Moni on väläytellyt, että haluaisi jäähallin tänne, niin sanotaan se. Nuorille voisi myös päivittää vaatekauppaa, sanoo Nurmela.

Mutta kovin suurta valittamista ei ole nykyisissäkään palveluissa.

– Tämä on hyvä paikka asua.

Kunnanjohtaja keskittyy Miehikkälän vahvuuksiin

Kovin paljon Nurmelaa vanhempi ei ole Miehikkälän kunnanjohtaja Arto Ylönenkään. Vähän yli kolmekymppinen kuntapomo on toiminut tehtävässään vasta reilut puoli vuotta. Jäähallivisiolle hän ei kuitenkaan lämpene.

Jäähalli taitaa olla pienelle maalaiskunnalle vähän kauaskantoinen haave. En voi luvata moista. Arto Ylönen

– Jäähalli taitaa olla pienelle maalaiskunnalle vähän kauaskantoinen haave. En voi luvata moista.

Viime vuosina kuntaan on noussut uusi koulukeskus kirjastoineen, hyvinvointikeskus on peruskorjattu. Myös uusi paloasema on rakenteilla. Ensi vuonna Miehikkälässä ei ole luvassa kovin suuria investointeja.

– Keskitytään omiin vahvuuksiin. Meillä on hyvä asumisympäristö ja lähipalvelut. Paikallinen yrittäminen on myös tärkeää, linjaa toistaiseksi Lappeenrannassa asuva Ylönen.

Kunnanjohtajan muuttokuorman pakkausaikatauluun on tulossa selvyyttä ensi kevään aikana.

– Perheen kanssa ollaan mietitty, että alamme rakentaa Miehikkälään uutta omakotitaloa.